વિપુલ ચૌધરી

આગામી જાન્યુઆરી માસમાં દૂધસાગર ડેરીની ચૂંટણી થવા જઈ રહી છે અને તેવા સમયે વિપુલ ચૌધરીની ધરપકડથી રાજકારણ ગરમાયું છે. 

સહકારી ક્ષેત્રના નેતા વિપુલ ચૌધરી વિદ્યાર્થીકાળથી જ વિવાદોમાં રહ્યા છે. 

મહેસાણામાં 12 ધોરણ પાસ કરી અમદાવાદ એન્જિનિયરિંગમાં ભણવા આવેલા વિપુલ ચૌધરીમાં શરૂઆતથી જ નેતાગીરીનાં લક્ષણો હતાં. 

1987માં અમદાવાદની એલ. ડી. એન્જિનિયરિંગ કૉલેજમાં અભ્યાસ દરમિયાન વિપુલ ચૌધરી કૉલેજમાં જનરલ સૅક્રેટરી બન્યા હતા અને એ સમયે અમદાવાદમાં થયેલી હિંસાને કારણે કૉલેજની પરીક્ષા પાછી ઠેલવા માટે આંદોલન કર્યું હતું.

એ વખતે વિપુલ ચૌધરી પર કૉલેજના પ્રિન્સિપાલના નામે બનાવટી સહી કરી પરીક્ષા પાછી ઠેલવાની જાહેરાત કરવાનો આરોપ પણ લાગ્યો હતો. જોકે, એ આરોપ સાબિત થયો નહોતો અને તેઓ નિર્દોષ છૂટ્યા હતા. 

સૅનેટની ચૂંટણીમાં જીત અને ભાજપ પ્રવેશ

કેન્દ્રીય મંત્રી રાધામોહન સિંહ સાથે વિપુલ ચૌધરી

એ સમયે અમદાવાદની એલ. ડી. એન્જીનિયરિંગ કૉલેજની હૉસ્ટેલમાં સૌરાષ્ટ્ર અને ઉત્તર ગુજરાતના વિદ્યાર્થીઓનાં અલગ-અલગ જૂથ હતાં. મોટા ભાગના વિદ્યાર્થીઓ હૉસ્ટેલમાં રહેતા હતા. 

વિપુલ ચૌધરી ગુજરાત યુનિવર્સિટીની સેનેટની ચૂંટણી લડ્યા અને જીત્યા. એ પછી એ ભાજપની નજરમાં આવ્યા.

આ સમયે ભાજપનું સુકાન પૂર્વ મુખ્ય મંત્રી શંકરસિંહ વાઘેલાના હાથમાં હતું. 

વિપુલ ચૌધરીના દિવંગત પિતા અને મહેસાણા દૂધસાગર ડેરીનો પાયો નાખનાર માનસિંહ ચૌધરીની સાથે શંકરસિંહ વાઘેલાને નિકટનો સંબંધ હતો. 

શંકરસિંહ વાઘેલા વિપુલ ચૌધરીને ભાજપમાં લઈ આવ્યા.

એ સમયમાં ભાજપમાં યુવામોરચાની જવાબદારી સંભાળનાર પૂર્વ વાહનવ્યવહારમંત્રી બિમલ શાહે બીબીસી સાથેની વાતચીતમાં કહ્યું, "એ સમયે ભાજપનો ઉદય થઈ રહ્યો હતો. અમે યુવાનોને આગળ લાવતા હતા અને એ જ રીતે વિપુલ ચૌધરીને તૈયાર કર્યા."

"એમનામાં લીડરશીપના ગુણો જોઈ અમે એમને મહેસાણા યુવામોરચાના અધ્યક્ષ બનાવ્યા હતા." 

મહેસાણાના નિવાસી અને વિપુલ ચૌધરીના કૌટુંબિક ભાઈ જયેશ ચૌધરીએ બીબીસી સાથેની વાતચીતમાં કહ્યું, "એ અમારા આંજણા પટેલ એટલે કે ચૌધરીમાં સારું ભણનારા યુવાનોમાંથી એક ગણાય. વળી, પૈસાની કોઈ તકલીફ હતી નહીં. એ સમયે પેટ્રોલ-પંપ ખૂબ ઓછા હતા ત્યારે એમના પિતાજીના સમયનો રાજકમલ પેટ્રોલ-પંપ હતો."

"ત્યાં યુવાનોની રોજ બેઠક થતી હતી. વિપુલ ચૌધરીએ એન્જિનિયર થયા પછી કોઈ બીજું કામ કરવાને બદલે રાજકારણ અને સમાજસેવા કરવાનું શરૂ કર્યું અને ખૂબ ઓછા સમયમાં ઘણી લોકપ્રિયતા મેળવી."... \n\nમને ઉપરના લેખ માટે સારું શીર્ષક આપો.
વિપુલ ચૌધરી : શંકરસિંહ વાઘેલાના ખાસથી નરેન્દ્ર મોદીને જાહેરમાં પગે લાગવા સુધી